b'\n_START_ARTICLE_\nSo\xc5\xa1ka pot\n_START_PARAGRAPH_\nSo\xc5\xa1ka pot je ena izmed naravoslovnih u\xc4\x8dnih poti v Triglavskem narodnem parku (TNP) in vodi obiskovalce od izvira So\xc4\x8de po dolini Trente do meje parka pri Kr\xc5\xa1ovcu, kjer se kon\xc4\x8dna na eni od bov\xc5\xa1kih pohodnih poti._NEWLINE_Je najstarej\xc5\xa1a pot v parku. Poteka po urejenih poteh izven cest, obide mno\xc5\xbeico naravnih, kulturnih in zgodovinskih znamenitosti in je opremljena z informativnimi tablami pou\xc4\x8dne vsebine, kot smerokaz pa slu\xc5\xbeijo informacijski stebri\xc4\x8dki TNP. Pot pogosto pre\xc4\x8dka reko So\xc4\x8do preko zanimivih vise\xc4\x8dih brvi._NEWLINE_Pot je razdeljena na dve zaokro\xc5\xbeeni etapi. Prvi del poti od izvira do vasi Log v Trenti je bila urejena najprej, drugi del pa nekaj let kasneje. V celoti je dolga 20\xc2\xa0km, vendar jo je smiselno prehoditi v dveh delih, saj se na posamezni etapi, zaradi ogledovanja, zamudimo precej dlje, kot pa bi se zaradi same hoje.\n_START_SECTION_\nSo\xc5\xa1ka fronta\n_START_PARAGRAPH_\nNa ve\xc4\x8d lokacijah po dolini je mogo\xc4\x8de videti lepo urejena voja\xc5\xa1ka pokopali\xc5\xa1\xc4\x8da iz prve svetovne vojne. Posebej zanimivo je tisto v vasi So\xc4\x8da, ki le\xc5\xbei za cerkvijo Sv. Jo\xc5\xbeefa. Ob ogradi so betonski kri\xc5\xbei, nad njimi pa v travi zlo\xc5\xbeeni kamni v obliki velikega kri\xc5\xbea, za katerimi je na skali granata kot spomenik padlim._NEWLINE_Drugo pokopali\xc5\xa1\xc4\x8de le\xc5\xbei v vasi Trenta. Na njem so pokopani avstrijski vojaki iz prve svetovne vojne pa tudi ruski vojaki, vojnih ujetnikov, ki so delali cesto na Vr\xc5\xa1i\xc4\x8d.'